
**bevezetés**

**teológiai és valláspedagógiai szempontok bibliai történetekhez**

Az anyag célja a hitéleti neveléssel foglalkozó óvodapedagógusok, az óvodai hittanoktatás területén szolgáló hittanoktatók és lelkészek munkájának segítése.

Amikor a bibliai történetek üzenetét szeretnénk átadni az óvodáskorú (3-6 éves) gyermekeknek, akkor kettős szempontrendszerre tekintünk. Egyrészt a bibliai történet teológiai háttere, másrészt a gyermek életkori, fejlődéslélektani sajátosságaihoz igazodunk. E két terület metszetében keressük az üzenetet, amelyet, munkánkat megáldva, a Szentlélek Isten képes igazán eljuttatni hallgatóinkhoz.

[[1]](#footnote-1)

Az első, áttekintő oldalon találunk egy rövid összegzést az adott bibliai történet fő mondanivalójáról, néhány kiemelt teológiai hangsúly, a hozzájuk kapcsolódó, felnőttekben megfogalmazódó életkérdések és a bibliai történethez kötődő valláspedagógiai szempontok feltüntetésével.

A teológiai és valláspedagógiai szempontok részletes kifejtése keretében sor kerül a bibliai történet rövid összefoglalására, a bibliai szövegkörnyezetben való elhelyezésére, a fő mondanivaló megfogalmazására. Kortörténeti sajátosságok, helyszínek bemutatása segíti a további megértést, majd a kiemelt teológiai hangsúlyokról olvashatunk. Az összefoglaló táblázat tovább vezet a teológiai mondanivaló megértésétől saját életkérdéseinkhez, és a 3-6 éves gyermekek világához való kapcsolódáshoz. A második nagy egységben először a kisgyermekek hitének általános jellemzőire figyelünk, majd az adott bibliai történet kapcsán felmerülő valláspedagógiai szempontokhoz közelítünk.

**A szakmai anyag rövid összefoglalása**

**A kánai menyegző – János 2,1–11**

Az Újszövetség első három könyvét – Máté, Márk és Lukács evangéliuma – szinoptikus evangéliumoknak nevezzük. A szinoptikus szó „együttnézőt” jelent. Az egyes könyvek ugyanazt a történetet, Jézus földi életének eseményeit, tanításait írják le. Először a Márk evangéliumát írták meg, majd erre építhetett Máté, később Lukács is.[[2]](#footnote-2) Később keletkezett a János evangéliuma, amely formailag és tartalmában is jelentősen különbözik a másik három evangéliumtól. A szerző nemcsak ismételni, összefoglalni kívánta az addig leírtakat, hanem közel akarta hozni saját kora olvasójához a történeti Jézus személyét, Akit egyben a megdicsőült Krisztusként ismer.[[3]](#footnote-3)

A János evangéliumában megtalálunk több történetet, amelyek más evangéliumokban is szerepelnek. Nem írja le azonban Jézus születéstörténetét. A bevezető rész Jézusról, mint a mennyből az emberek közé érkezett világosságról, Istentől jött Igéről beszél: *„Az Ige testté lett”* (János 1,14). Eltér a többi könyvtől abban is, hogy itt nem sok röviden megfogalmazott, csattanós mondással végződő csodáról olvashatunk, hanem hét tudatosan kiválasztott, intenzitásában fokozódó csodatörténetről. A viszonylag részletes leírások a „csodajelek”, amelyekhez hosszú beszédek, magyarázatok kapcsolódnak. Jézus első csodája a kánai menyegző története, amely csak itt, a János evangéliumában szerepel.[[4]](#footnote-4)

A következő táblázatban együtt láthatjuk a történetből kiemelt teológiai hangsúlyokat, a felnőtt szemével megfogalmazódó életkérdéseket, és a 3-6 éves gyermekek világához való kapcsolódásunk valláspedagógiai szempontjainak összefoglalását.

|  |  |  |  |
| --- | --- | --- | --- |
|  | **Teológiai hangsúlyok** | **Életkérdések a felnőtt szemével** | **Valláspedagógiai szempontok: kapcsolódás a kisgyermekhez (3-6 év)** |
| 1. | **Jézus Krisztus személye**  Jézus a szabadító, Akit Isten küldött. | Kicsoda számomra Jézus? Hogyan gondolok Rá?  Mit jelent számomra a Jézussal való kapcsolat lehetősége? | A szeretettel érkező Jézus bemutatása  Az istenkép formálódása |
| 2. | **Csodák és jelek**  A csoda jel Jézus hatalmáról. | Ma vannak csodák?  Mit tekintek az életemben csodának? | A gyermeki világkép és a csodák  Bizalom a segítő Jézusban |
| 3. | **Jézus gondoskodó szeretete – öröm és életigenlés, részvétel a gondoskodó szolgálatban**  Jézus gondoskodik a szükségben lévőkről.  Az ember is részt vehet a gondoskodó szolgálatban. | Hogyan gondolkodok a saját szükségeimről?  Mit jelenthet számomra a hálaadás gyakorlása?  Mi segít engem a másokról gondoskodó szolgálatomban? | Szükségletek és a gondoskodás megtapasztalása, asztalközösség, étkezési imádság szerepe  A kisgyermek érzelmi fejlődése – öröm és segítőkészség |

1. **Teológiai szempontok**
2. A történet rövid összegzése – János 2,1 –12

A galileai Kánában esküvőt, menyegzőt tartottak. Ott volt Jézus anyja, Mária és meghívták Jézust is a tanítványaival együtt. Mária szólt Jézusnak arról, hogy a háziak bajban vannak, elfogyott a bor. Jézus válasza Máriához arról szólt, hogy ezt nem Máriának kell megoldani, és hogy még nem jött el a cselekvés ideje. Azért Mária figyelmeztette a szolgákat, hogy engedelmeskedjenek Jézusnak. És Jézus valóban a szolgákhoz fordult: Megparancsolta, hogy a tisztálkodásra való hat nagy kővedret töltsék meg vízzel. Amikor merítettek belőle, a víz helyett bort találtak. A násznagy meg is állapította, hogy itt a jó bor maradt a vendéglátás végére, pedig inkább azt szokták először felkínálni. Ez volt Jézus első csodája, amellyel megmutatta dicsőségét, és ezt látva a tanítványai hittek benne.

1. A történet elhelyezése a bibliai könyvben, a Szentírás egészében

Amíg a Szentírás első nagy egysége, az Ószövetség Istennek a választott, zsidó néppel kötött szövetségéről, Isten hűségéről és a nép történetéről szól, addig az Újszövetség arról tanúskodik, hogy Isten szeretete Jézus Krisztus által az egész világhoz, minden néphez eljutott. Az evangélium, vagyis az örömhír mindenkire érvényes: a Jézus Krisztusba vetett hitben bűnbocsánat és örök élet várja az Istenhez forduló embert.

Az Újszövetség első három könyvét – Máté, Márk és Lukács evangéliuma – szinoptikus evangéliumoknak nevezzük. A szinoptikus szó „együttnézőt” jelent. Az egyes könyvek ugyanazt a történetet, Jézus földi életének eseményeit, tanításait írják le. Először a Márk evangéliumát írták meg, majd erre építhetett Máté, később Lukács is.[[5]](#footnote-5) Később keletkezett a János evangéliuma, amely formailag és tartalmában is jelentősen különbözik a másik három evangéliumtól.

Műfajukat tekintve az evangéliumok történeti könyvek ugyan, de nem tényszerű beszámolók, hanem hitvallások. A szerző mindig a saját szemszögéből értelmezi Jézus történetét. A János evangéliuma a másik három evangéliumnál később, az 1. század végén keletkezett. A szerző nemcsak ismételni, összefoglalni kívánta az addig leírtakat, hanem közel akarta hozni saját kora olvasójához a történeti Jézus személyét, Akit egyben a megdicsőült Krisztusként ismer. Jézust úgy látja, mint Aki egy az Atyával, Aki a világba küldte el Őt. Ez a fenséges, titokzatos Isten mégsem marad távoli. A Szentlélek segít abban, hogy az ember hit által közel kerüljön Hozzá.[[6]](#footnote-6)

János evangéliumában Jézus nyilvános működése három évig tart. Az evangélium felépítését tekintve egy bevezető rész után Jézusnak az emberek közötti megjelenéséről, tetteiről, magyarázatairól olvashatunk (1-12. rész). A következő nagy egység Jézust a tanítványok körében mutatja be, hosszú búcsúbeszédét hangsúlyozva (13-17. rész). Az utolsó szakasz pedig Jézus elítéléséről, kereszthaláláról és feltámadásáról szól (18-21. rész).[[7]](#footnote-7)

A János evangéliumában megtalálunk több történetet, amelyek más evangéliumokban is szerepelnek. Nem írja le azonban Jézus születéstörténetét. A bevezető rész Jézusról, mint a mennyből az emberek közé érkezett világosságról, Istentől jött Igéről beszél: *„Az Ige testté lett”* (János 1,14). Eltér a többi könyvtől abban is, hogy itt nem sok röviden megfogalmazott, csattanós mondással végződő csodáról olvashatunk, hanem hét tudatosan kiválasztott, intenzitásában fokozódó csodatörténetről. A viszonylag részletes leírások a „csodajelek”, amelyekhez hosszú beszédek, magyarázatok kapcsolódnak. Jézus első csodája a kánai menyegző története, amely csak itt, a János evangéliumában szerepel.[[8]](#footnote-8)

1. Kortörténeti információk
   1. **Helyszín: A galileai Kána**

[[9]](#footnote-9)

**Galilea** Palesztinának a Jordán folyótól Nyugatra eső, legészakibb tájegysége. Nagy részét a Galileai-hegyvidék teszi ki, amely az ország legmagasabban fekvő része. Déli irányban a Jezréeli-síkságba ereszkedik alá. Ez a völgysíkság a Genezáret-tó környékével együtt az ország legtermékenyebb tája. Jézus ezen a vidéken kezdte meg missziói munkáját, innen hívta el tanítványait és itt tette a legtöbb csodát. „Galileai Jézusnak” is nevezik őt a nép vezetői.[[10]](#footnote-10)

A János evangéliuma többször is említi a Galileában található **Kána** települést. Ebben az evangéliumban itt kezdi meg Jézus messiási munkáját, itt tesz elsőként csodát.[[11]](#footnote-11) Kána egy kis falu volt, Názárettől 10 km-re, tehát egészen közel József és Mária otthonához, ahol Jézus felnőtt.[[12]](#footnote-12)

[[13]](#footnote-13)

* 1. **Menyegzői szokások**

A házasságkötési szertartásról keveset tudunk a bibliai korokból. Az azonban biztos, hogy a menyasszony már a jegyességtől kezdve jogilag feleségnek számított, de az esküvőig még apja házában élt. A menyasszonyért jegyajándékot, mátkapénzt kellett fizetni, kinek-kinek anyagi helyzetéhez mérten kötött alkut a leány apja a vőlegénnyel. A házasságról a családfő hozott döntést, nem tudjuk, lehetett-e szerepe olykor a fiatalok kérésének, érzelmeinek is. A vőlegény ünnepélyesen, barátaival vonult a menyegzőre, a menyasszony pedig lefátyolozva jelent meg. A menyegző után vihette a vőlegény a saját házába feleségét.[[14]](#footnote-14) Jézus hazájában a menyegző mindig szerdán kezdődött és nyolc napig tartott. Ezalatt sok étel és ital fogyhatott el. A felszolgálás, az ételek, italok körüli segítség a rokon asszonyok dolga volt, közülük való lehetett Jézus édesanyja, Mária is a kánai menyegzőn.[[15]](#footnote-15)

**3.3 Tisztálkodási rend**

Izráel népe körében minden ház bejáratánál ott voltak a nagy vizeskorsók. Mezítláb vagy saruban érkeztek meg az emberek a poros útról, és az érkezőnek megmosták a lábát. Fekve, könyökre támaszkodva ettek, tehát a lábak be is szennyezték volna a fekhelyet. Ünnepek, közös étkezések előtt még több vízre lehetett ehhez szükség. A kánai menyegzőn említett hat nagy vizes kőveder tartalma 480-720 l víz lehetett. A rituális, szertartásos étkezésekhez a többszöri kézmosás is hozzátartozott, egyrészt a rend, a szokás megtartása miatt, másrészt azért, mert kézzel ettek.[[16]](#footnote-16)

1. teológiai mondanivaló és életkérdések

**4.1 Jézus Krisztus személye**

Jézus első csodájának története is rámutat arra, kicsoda Jézus valójában és miért is jött az emberek közé.

A Jézus név azt jelenti: „Az Úr az üdvösség”, Tőle jöhet a szabadítás, Ő a szabadító. A görög „Krisztus”, arámul „Messiás” szó azt jelenti: „Felkent”, és arra utal, hogy Izráel királyait és főpapjait ünnepélyesen olajjal kenték fel, amikor tisztségükbe iktatták őket. A „Felkent” elnevezést először a királyokra alkalmazták. Az ószövetségi iratok egy olyan királyi személy eljöveteléről jövendölnek, Aki egy személyben lesz Isten követe, prófétája, királyként a béke fejedelme, és beteljesít minden ígéretet, amelyet Isten Izráel népének tett.[[17]](#footnote-17) Ezzel a váradalommal tekintenek Jézusra azok, akik felismerik Benne Isten küldöttét.

A víz borrá változtatása, mint első csoda egyfajta bemutatkozás Jézus részéről. Felmutatja Istentől való hatalmát, erejét. A „nem jött még el az én órám” megjegyzés pedig nemcsak a konkrét csoda idejére vonatkozik, hanem elsősorban arra, hogy Jézus végső órája még nem érkezett el. A végső óra a nagy megváltó, messiási feladatra utal előre: Jézus vállalja az áldozatot, a kereszthalált és legyőzi feltámadásával a gonosz erejét.[[18]](#footnote-18) A bor, ami a kánai menyegzőn az életörömöt, Isten áldását jelképezi, az utolsó vacsorán Jézus kiontott vérének, így megváltásának, győzelmének szimbóluma lesz. Erre emlékeztet minket az úrvacsora asztalközössége, amelyben a kenyér és a bor Jézus értünk hozott áldozatát, az Ő valóságos ajándékait jelenti.[[19]](#footnote-19)

**4.2 Csodák és jelek**

A bibliai csodák szemlélete mögött az áll, hogy Isten cselekszik a maga által teremtett világban, amelynek Ő határozta meg a törvényeit és ezért Úr azok felett. A bibliai kor emberei számára a csoda nem a természeti törvényektől való eltérést jelentette. Az Ószövetség nem a megmagyarázhatatlan eseményeket, hanem egyáltalán a világ teremtését, megtartását, Isten nagyságát tartja csodának. Isten hatalma munkálkodik a megszokott módon és időnként egészen szokatlanul is. Ebben az értelemben csodának számít a mennydörgés, a csillagok útja, az anyaméhen belüli fejlődés, Isten segítsége, vezetése. Ritkán rendkívüli események is történnek, a nagy történelmi fordulópontokon: pl. az Egyiptomból való kivonuláskor kettéválik a tenger, Mózes vizet fakaszt a sziklából. Ezek jelek és csodatettek, amelyek Isten dicsőségére és hatalmára utalnak.

Az Újszövetség legalapvetőbb csodája Jézus Krisztus személye, Isten Fiának testtélétele, és az Ő halálból való feltámadása. Ezáltal vált érvényessé váltságmunkája, a bűnbocsánat és az örök élet ajándéka minden nép számára. Jézus szavaival és tetteivel is azt hirdeti: Isten országa eljött, közöttetek van. Ezt erősítik meg az emberek közötti, könyörülő, szabadító szeretetével véghezvitt csodái, a gyógyítások, a feltámasztások, a természet erői feletti hatalmának megmutatása.[[20]](#footnote-20)

Az Újszövetség eredeti, görög nyelve olyan kifejezéseket használ a „csoda” megjelölésére, amelyek az „ismertetőjel, intő, figyelmeztető jel, jelzés, az erőkifejtés, a hatalom megnyilvánulása” jelentéseket hordozzák. A leírt események csodajelek, rendkívüli vagy megfoghatatlan jelek, tulajdonképpen olyan nem hétköznapi és ésszel föl nem fogható jelenségek, amelyek azonban nem öncélúak, hanem utalnak valamire: Isten hatalmára, országára. A hatalom és az erő megnyilvánulása szintén nem a csodás jelleget emeli ki, hanem arra az erőre tereli a figyelmet, amelyből a jel fakad: Isten teremtő erejére.[[21]](#footnote-21)

Jézus hatalmának egyre fokozódó bemutatása jelenik meg a János evangéliuma hét csodájának leírásában: A bőség ajándékáról szól a víz borrá változtatása Kánában. Ezután gyógyítási csodák (a királyi tisztviselő fia, a béna, a vakon született meggyógyítása), majd természeti csodák (kenyérszaporítás, Jézus a tengeren jár) következnek, és elvezetnek egészen a feltámadás csodájáig (a halott Lázár feltámasztása).[[22]](#footnote-22)

A kenyérszaporítás és a víz borrá változtatása is ajándékozási csoda. Az abban részesülők nem kérték, mégis megkapták Isten ajándékaként.[[23]](#footnote-23)

Az újszövetségi csodatörténetek motívumai, jellegzetes részei[[24]](#footnote-24) a kánai menyegző történetében is felismerhetők:

|  |  |
| --- | --- |
| Bevezetés: | A csodatévő megjelenése, a segítségre szorulók bemutatása |
| Kifejtés: | A szükség jellemzése  Közeledés a csodatévőhöz: leborulás, segítségkérés, megszólítás, párbeszéd |
| Középpont: | Csodatett  Csodatévő szó – utasítás, a csoda konstatálása |
| Befejezés: | A segítségre szorulók részéről:a csoda eredményének felmutatása  Csodatévő részéről*:* szóbeli állásfoglalás, tanulság megfogalmazása, vagy éppen a félrevonulás |

Összességében elmondhatjuk: nem az az érdekes, hogyan is történhetett a csoda, hanem az, hogy olyan dolog történt, amihez Jézus Krisztusra volt szükség, Aki maga a legnagyobb csoda.[[25]](#footnote-25)

**4.3 Jézus gondoskodó szeretete – öröm és életigenlés, részvétel a gondoskodó szolgálatban**

Jézus csodatette jel az Ő hatalmáról és gondoskodó szeretetéről. Azzal, hogy egy menyegzőn teszi első csodáját, felmutatja, hogy a házasság pártján áll. Olyan ajándéknak tartja a házasságot, amely biztonságos keret, élettér az ember számára. A víz borrá változtatásával azt megmutatja, hogy az öröm párján áll. A bor az öröm jelképe, egyfajta életigenlés, minden szépre, jóra, örömteli dologra való „igen” Jézus részéről ez a csoda. Jézus szeretete kisegíti a bajba jutott házaspárt és családot a szégyenletes helyzetből, hogy nem tudják megkínálni vendégeiket. Jézus mindig a bajba jutottak oldalán áll. Ahová Ő odalép, ott az ember segítséget kap, átváltozás történik, az ember mássá, az élet értékesebbé, teljesebbé lesz.[[26]](#footnote-26)

Jézus csodatételének engedelmes résztvevői édesanyja, Mária, aki kérést fogalmaz meg, figyelmezteti a szolgákat és a szolgák is. A szolgák csak azt teszik meg, ami éppen rájuk bízatott, de azt megteszik Jézus parancsára. Így lesznek részesei a gondoskodó szolgálatnak. Így válhat az ember Jézus csodájának eszközévé, tevékeny részesévé.

**4.4 Hogyan szól az Ige hozzánk? Milyen üzenetet rejt számunkra?**

A bibliai történet hátterét, teológiai mondanivalóját megismerve el kell gondolkodnunk azon, vajon milyen életkérdésekben szólít meg bennünket ma mindez. Egészen személyesen milyen üzenetet hordoz számunkra? A következő táblázat segít abban, hogy áttekintsük, milyen életkérdéseket vetnek fel a kánai menyegző történetéből kiemelkedő teológiai hangsúlyok, majd tovább gondoljuk, hogyan kapcsolódhatunk a kisgyermekek világához.

|  |  |  |  |
| --- | --- | --- | --- |
|  | **Teológiai hangsúlyok** | **Életkérdések a felnőtt szemével** | **Valláspedagógiai szempontok: kapcsolódás a kisgyermekhez (3-6 év)** |
| 1. | **Jézus Krisztus személye**  Jézus a szabadító, Akit Isten küldött. | Kicsoda számomra Jézus? Hogyan gondolok Rá?  Mit jelent számomra a Jézussal való kapcsolat lehetősége? | A szeretettel érkező Jézus bemutatása  Az istenkép formálódása |
| 2. | **Csodák és jelek**  A csoda jel Jézus hatalmáról. | Ma vannak csodák?  Mit tekintek az életemben csodának? | A gyermeki világkép és a csodák  Bizalom a segítő Jézusban |
| 3. | **Jézus gondoskodó szeretete – öröm és életigenlés, részvétel a gondoskodó szolgálatban**  Jézus gondoskodik a szükségben lévőkről.  Az ember is részt vehet a gondoskodó szolgálatban. | Hogyan gondolkodok a saját szükségeimről?  Mit jelenthet számomra a hálaadás gyakorlása?  Mi segít engem a másokról gondoskodó szolgálatomban? | Szükségletek és a gondoskodás megtapasztalása, asztalközösség, étkezési imádság szerepe  A kisgyermek érzelmi fejlődése – öröm és segítőkészség |

1. **Valláspedagógiai szempontok – Kapcsolódás a 3-6 éves gyermek világához**
2. **A 3-6 éves gyermekek hitének általános jellemzői**

**1.1 Intuitív – projektív hit**

Az óvodáskorú gyermek hitét Fowler intuitív-projektív hitnek nevezi. A kisgyermekekre jellemző, hogy gyermeki, természetes hitük képzelőerővel teljes, utánzó jellegű. Egyrészt a gyermek saját benső világából táplálkozó elképzelések, másrészt a családban megéltek, tapasztaltak alapján Istenre és a transzendens világra vonatkozó kivetítések alkotják.[[27]](#footnote-27) A gyermek azonosul azokkal a gondolkodásbeli mintákkal, amelyek a hozzá legközelebb álló felnőttek hitvilágát jellemzik, megismerkedik a kapcsolódó tabukkal, szabályokkal.[[28]](#footnote-28)

A fantázia, a képzelőerő a gyermekben és a körülötte lévő feszültségeket és félelmeket segít leképezni és feldolgozni. A felnőttek feladata építő irányba terelni a gyermek kutakodását történetekkel és szimbólumokkal. Ehhez elfogadó környezet szükséges, ahol a gyermek kifejezheti magát verbálisan és nonverbálisan is. Egy ilyen közegben fogadja nyitottan a korrekciót, a benne lévő képek újra formálását.[[29]](#footnote-29)

**1.2 Az istenkép fejlődése**

A gyermek vallásosságának gyökereit a születést követő összetartozás, egybefonódás tapasztalatában látják a lélektani megfontolások. Az ősbizalom, az anya-gyermek kapcsolat, az elrejtettség-érzés, az anya mindenhatósága, az anya arca, amelyben önmagára ismer és az odafordulást és elfordulást jeleníti meg számára – ezek az istenkép első, később is megjelenő elemei.

A gyermek istenképébe aztán mindkét szülő vonásai beleolvadnak. Ám nem a szülőkről alkotott kép változik át istenképpé, hanem inkább a szülőkhöz és Istenhez is kötődő „feltétlen szeretet” és „legfőbb tekintély” képe mutatkozik meg az istenképben.[[30]](#footnote-30) A kisgyermekkor vallására jellemző tehát a „szülő formájú” istenkép, melyben Isten jóságos Atya, férfierővel felruházva. Az antropomorf-analógiás gondolkodásnak megfelelően az emberi tulajdonságokat Istenre vetítik át, és a szüleikre is az isteni tulajdonságokat tartják érvényesnek. (pl. a szülő örök életű)[[31]](#footnote-31)

Tovább árnyalja az istenképet a szülőkkel való azonosulás folyamatában a szülői parancsok és tiltások beépülése, a felettes én kialakulásával, ami az erkölcsi cselekvés alapjává válik, majd elérkezik a tudatos különbségtétel a szülőkép és az istenkép között.[[32]](#footnote-32) A tapasztalatok gazdagodásával beleolvad az istenképbe mind az otthonlét, mind az elhagyatottság érzése, pozitív és negatív tapasztalatok is keverednek, összesűrűsödik az, ami gazdagítja, előre viszi és az, ami rémiszti az embert.[[33]](#footnote-33)

A belső feszültségek, a félelem feldolgozásában előre viszi a gyermeket a bibliai történetekre való elmélyült odafigyelés. A történet hallgatása közben intenzív tanulás zajlik, belső képalkotás, azonosulás a szereplőkkel. A nagy kérdésekkel foglalkozó élethelyzetek, konfliktusok azon a síkon kerülnek elő, amelyen a kisgyermek ezekkel foglalkozni tud. A történet segítségével formátlan érzések, lelki, erkölcsi tartalmak nyernek formát. Ezek a megküzdésre, a félelem leküzdésére serkentik a gyermeket. Ezekből a történetekből bontakozik ki, formálódik tovább az istenkép – kicsoda és milyen az Isten. A Biblia nagy történetei bátorságot, bizalmat adnak a gyermeknek arra nézve, hogy Isten jó, az élet szép, Isten nehéz helyzetben sem hagy el, lehet benne reménykedni. A történetekben gyökerezhet a kisgyermek identitástudata is: ő Isten teremtménye, Isten szeretetből alkotta – ez a tudat bátorságot, reményt ad.[[34]](#footnote-34)

1. A kánai menyegző történetéhez kapcsolódó valláspedagógiai szempontok

A kánai menyegző története több ponton is segít abban, hogy az óvodáskorú gyermek hitének sajátosságait figyelembe véve, az ő világához kapcsolódjunk, hitbeli fejlődése, istenképe gazdagodásához hozzájáruljunk. Nézzük meg közelebbről, mit is jelent ez!

**2.1 A gyermeki világkép és a csodák**

Amikor Jézus csodáira gondolunk, érdemes szem előtt tartanunk a gyermeki világkép jellemzőit. Vajon hogyan látja a kisgyermek, mi miért történik, mi mire hat a világban, milyen erők munkálkodnak az események mögött?

A kisgyermek gondolkodása *egocentrikus*, énközpontú, mindenre a saját szemszögéből tekint. A társa mellett játszogatva beszél, akkor is, ha nem figyelnek rá, szimbolikus játékában pedig a saját kívánságai szerint alakítja a valóságot, az élet érthetetlen dolgait fantáziájával kiegészítve.[[35]](#footnote-35) Gondolkodását jellemzi az *animizmus, a finalizmus, az artificializmus.* Az animizmus jelensége arra utal, hogy a gyermek az élettelen tárgyakat, dolgokat élettel, lélekkel ruházza fel. A dolgok működésének, minden folyamatnak saját, az emberre irányuló célja van – a gyermek elképzelése szerint pl. a golyó „tudja”, hol van az ember, azért gurul arrafelé. Ez a célirányultságot feltételező sajátosság a finalizmus. A gyakran feltett „Miért?” kérdés a célra és az okra egyaránt vonatkozik. A kisgyermek világképe szerint minden konkrét emberi vagy isteni cselekvés nyomán jön létre – ahhoz hasonlóan, ahogyan az emberek alkotnak. Ez az artificializmus. Mindennek saját ereje van – pl. a tárgyaknak, egy pataknak -, ami mozgatja, irányítja a dolgokat, úgy, ahogyan ő saját maga mozog és működik.[[36]](#footnote-36) A kisgyermek gondolkodása egyfajta *mágikus gondolkodás*, amelyben varázslatos oksági viszonyokat feltételez az egyes jelenségek között. Az időben párhuzamosan történt eseményekről úgy véli, egymásra hatnak, egymást előidézik, és ez az összekapcsolódás később is érvényes (pl. összetöri kedvenc játékát, mert legutóbb is azzal egyidőben történt egy kívánatos dolog).[[37]](#footnote-37)

A csodás történetek, a természetfeletti események elfogadása nem okoz gondot a kisgyermeknek. Azt, hogy különös dolgok történjenek, egyáltalán nem tartja lehetetlennek. Fontos azonban, hogy mi ne varázslóként, mágusként mutassuk be Jézust. Ő nem egy mesehős, hanem Isten Fia. Jézus soha nem az emberek elkápráztatására tett csodát, hanem a segítségnyújtás és isteni erejének felmutatása volt a célja. Hangsúlyozzuk Jézus segítő szándékát, és azt, hogy ő és az ő szeretete a legnagyobb csoda. Az istenkép formálódásához, árnyalásához járulunk hozzá, ha Jézust, aki mindent megtehet, szeretetből cselekvő Istenként mutatjuk be. Fontos az is, hogy kifejezzük, olyan Istenként tiszteljük Őt, akit nem mi irányítunk kívánságainkkal, mégis bízhatunk abban, hogy ő mindig a javunkra cselekszik. Nem minden kívánságunkat teljesíti, de tudja, mire van szükségünk – ahogyan a jó szülő is gondolkodik és cselekszik. Ez a gondolat eltávolít egy automatikusan segítő, „óhajainkra ugró” istenképtől. Segíthet megmenteni a gyermeket a csalódásoktól, egy olyan hatalomból való kiábrándulástól, aki hihetetlen, szemfényvesztő dolgokat tett egykor, de manapság nem nyer bizonyítást ez az ereje.

**2.2** **Szükségletek és a gondoskodás megtapasztalása, asztalközösség, étkezési imádság szerepe**

Amikor a gyermek átéli, hogy szükségletei kielégítésében segítséget kap, biztonságban érzi magát. Az Isten jelenlétéről, gondoskodásáról szóló bátorítás személyes erőforrássá válhat számára.

A Szentírásban az asztalközösség és a vendéglátás a teljes elfogadásnak, a közösségvállalásnak a jele volt. A közös étkezés átélése és az étkezési imádság a gyermek számára is fontos elemek a közösséghez való tartozás és hitének fejlődése útján. Az étkezések és az énekelt, vagy szóban elmondott áldás olyan rendszeres, ismétlődő alkalmak, amelyek a hitgyakorlat rítusainak első és alapvető megtapasztalásai lehetnek. A rítusok teret adnak az ismétlésnek, és elsajátíthatóvá teszik, formába öntik mindazt, amit hiszünk.[[38]](#footnote-38) A vallásos szocializáció a rítusok segítségével zajlik a családban, a gyülekezetben, vagy egy egyházi óvoda közösségében. Az észlelhető, átélhető tapasztalatok már a kezdetektől formálják a gyermek hozzáállását az emberi kapcsolatokhoz, az élet örömteli és szomorú eseményeihez, ezzel megalapozva hitbeli növekedését is.

Ahogyan Jézus elsősorban saját példáján keresztül tanított imádkozni, a pedagógus is a saját imádságával nevel a legtöbbet. A gyermekek szüleikkel vagy nevelőikkel együtt imádkozva meglátják, hogy számukra fontos emberek helyet adnak Istennek az életükben. Csak így, a mindennapok tapasztalataival alakul ki az a hitük, hogy az imádság fontos, és az ő életükben is ajándék az Istennel töltött idő.[[39]](#footnote-39)

**2.3 A kisgyermek érzelmi fejlődése – öröm és segítőkészség**

Már a csecsemők is átélik az érzelmek egy kis készletét, az örömöt, a dühöt, az undort és a meglepetést, később, 6-9 hónapos kortól a félelmet is. Ezek az elsődleges, közvetlen érzelmek nagyon korán megjelennek és beazonosíthatjuk őket a csecsemők arckifejezését figyelve.[[40]](#footnote-40) Kétéves korára a gyermek eljut az elsődleges, közvetlen érzelmeken túl a közvetett, társas érzelmek megélésének szintjére. A büszkeség, a zavar, a szégyen, az irigység érzései tovább vezetik a gyermeket a szociális fejlődésben, erősítik, vagy éppen sértik én-tudatát. Ahhoz, hogy a gyermek a társas kapcsolatokban helytálljon, meg kell tanulnia értelmezni mások érzéseit és tudnia kell azt is, hogyan szabjon gátat érzelmeinek. Az érzelmi intelligencia az a képesség, amellyel lehetővé válik az érzelmek megfelelő kifejezése és a másik ember érzelmeinek értékelése. A kisgyermek érzelmi intelligenciája kialakulóban van, általában még nem uralkodik érzelmein, sokkal inkább érzelmei uralkodnak rajta. Fontos, hogy az érzelmek kifejezésében és differenciálásában segítsük a kisgyermeket. Megvan a szerepe a negatív érzelmek verbalizálásának, és erősíti a kisgyermek személyiségét a pozitív érzelmek kifejezése.[[41]](#footnote-41)

Az óvodás gyermek jól kapcsolódhat a kánai menyegző szereplőinek érzéseihez: a házaspár öröme, az asztalközösség, a megvendégelés, a meglepetés, a segítségnyújtás mozzanatai lehetőséget adnak számára, hogy a különböző szereplőkkel azonosuljon, a különböző érzéseket átélje és megsejtse a közösségi ünneplés és az egymásra figyelés örömét. Bár a kisgyermek gondolkodása énközpontú, az óvodába bekerülve egyre inkább alkalmazkodnia kell a gyermekekhez, a felnőttek elvárásaihoz, a közösség szabályaihoz. Ahhoz, hogy a szociális készségek megfelelően fejlődjenek, biztonságos korlátokat felállító családi és közösségi nevelésre van szükség. Mind a gyermeket kiszolgáló készenlét, mind az elhanyagolás gátolja, hogy a gyermek elfogadja társait és az együttélés szabályait, s bizalommal, együttérzéssel tekintsen a külvilágra. A Jézus gondoskodásáról, figyelmes segítségéről szóló történet megismerése, átélése jó azonosulási lehetőség, kapcsolatai formálódásában tovább segítő minta a kisgyermek számára.

felhasznált irodalom

Bartha, Tibor (szerk.): *Keresztyén Bibliai Lexikon*, Kálvin Kiadó, Budapest, 1993.

Bolyki, János: János evangéliuma, in: Pecsuk, Ottó (szerk.): *Bibliaismereti kézikönyv*, Kálvin Kiadó, Budapest, 2004, 499-530.

Cole, Michael – Cole, Sheila R.: *Fejlődéslélektan*, Osiris Kiadó, Budapest, 1998.

Dósa, Zoltán *A gyermeki világkép metafizikai vonatkozásai és az ultrajelenségek magyarázata,* in: Magiszter 1. évf. 4. sz. 2003. tél, <http://epa.niif.hu/03900/03976/00058/pdf/EPA03976_magiszter_2003_4_027-032.pdf>

Fodorné Nagy Sarolta: *A katechézis kommunikációs problémái*, Kálvin Kiadó, Budapest, 1996.

Gyökössy, Endre: *János evangéliuma*, Örökségünk Kiadó Bt., 2022.

Kodácsy-Simon, Eszter – Szabóné László, Lilla: Kisgyermek a családban, in: Siba Balázs – Szabóné László Lilla – Pángyánszky Ágnes (szerk.): *Együtt a hit útján – Gyülekezetpedagógiai kézikönyv*, Kálvin Kiadó, Budapest, 2019, 87–114.

Kovács Barbara Luca – Mátrai Marianna: Óvodáskorú gyermekek katekézise a gyülekezetben és az óvodákban, in: Siba Balázs – Szabóné László Lilla – Pángyánszky Ágnes (szerk.): *Együtt a hit útján – Gyülekezetpedagógiai kézikönyv*, Kálvin Kiadó, Budapest, 2019, 116-146.

Schweitzer, Friedrich: *Vallás és életút – Vallási fejlődés és keresztyén nevelés gyermek- és ifjúkorban,* Kálvin Kiadó, Budapest, 1999.

Szabó, Csaba: Lukács evangéliuma, in: Pecsuk, Ottó (szerk.): *Bibliaismereti kézikönyv*, Kálvin Kiadó, Budapest, 2004, 486–498.

Szabóné László Lilla: *A gyermekteológia vizsgálata a kisgyermekes keresztyén családok életében* – *PhD értekezés,* Károli Gáspár Református Egyetem Hittudományi Doktori Iskola, Budapest, 2015, <http://corvina.kre.hu:8080/phd/Szabone_Laszlo_Lilla_Gyermekteologia.pdf>

Theissen, Gerd - Merz, Anette: *Der historische Jesus*, Vandenhoeck und Ruprecht, Göttingen 1997.

Varga, Zsigmond: *Újszövetségi görög-magyar szótár*, Református Zsinati Iroda, Bp, 1992.

1. Dr. Szászi Andrea: Bibliai történetek, egyházi témák az óvodában [↑](#footnote-ref-1)
2. Szabó, Csaba: *Lukács evangéliuma*, in: Pecsuk, Ottó (szerk.): *Bibliaismereti kézikönyv*, Kálvin Kiadó, Budapest, 2004, 486. [↑](#footnote-ref-2)
3. Bolyki, János: János evangéliuma, in: Pecsuk, Ottó (szerk.): *Bibliaismereti kézikönyv*, Kálvin Kiadó, Budapest, 2004, 517. [↑](#footnote-ref-3)
4. Uo., 499. [↑](#footnote-ref-4)
5. Szabó: *Lukács evangéliuma*, 486. [↑](#footnote-ref-5)
6. Bolyki: *János evangéliuma,* 517. [↑](#footnote-ref-6)
7. Uo., 504–505. [↑](#footnote-ref-7)
8. Uo., 499. [↑](#footnote-ref-8)
9. http://rpi.reformatus.hu/hatteranyagok/terkepek/vizjeles/Samaria.jpg [↑](#footnote-ref-9)
10. Bartha, Tibor (szerk.): *Keresztyén Bibliai Lexikon I.*, Kálvin Kiadó, Budapest, 1993, 510–511. [↑](#footnote-ref-10)
11. Bartha (szerk.): *Keresztyén Bibliai Lexikon, II.* 4. [↑](#footnote-ref-11)
12. Gyökössy, Endre: *János evangéliuma*, Örökségünk Kiadó Bt., 2022, 37. [↑](#footnote-ref-12)
13. https://bibleatlas.org/cana.htm [↑](#footnote-ref-13)
14. Bartha (szerk.): *Keresztyén Bibliai Lexikon, I.* 577–578. [↑](#footnote-ref-14)
15. Gyökössy: *János evangéliuma*, 37. [↑](#footnote-ref-15)
16. Uo., 38–39. [↑](#footnote-ref-16)
17. Bartha (szerk.): *Keresztyén Bibliai Lexikon I.*, 743. [↑](#footnote-ref-17)
18. Gyökössy: *János evangéliuma*, 38. [↑](#footnote-ref-18)
19. Bartha (szerk.): *Keresztyén Bibliai Lexikon I.*, 208. [↑](#footnote-ref-19)
20. Uo., 258–260. [↑](#footnote-ref-20)
21. Varga, Zsigmond: *Újszövetségi görög-magyar szótár*, Református Zsinati Iroda, Bp, 1992, 242., 863–864.,930. [↑](#footnote-ref-21)
22. Bolyki: *János evangéliuma,* 514. [↑](#footnote-ref-22)
23. Uo., 521. [↑](#footnote-ref-23)
24. Theissen, Gerd – Merz, Anette: *Der historische Jesus*, Vandenhoeck und Ruprecht, Göttingen, 1997, 258–259. [↑](#footnote-ref-24)
25. Gyökössy: *János evangéliuma*, 82. [↑](#footnote-ref-25)
26. Uo., 39-41. [↑](#footnote-ref-26)
27. Kovács Barbara Luca – Mátrai Marianna: Óvodáskorú gyermekek katekézise a gyülekezetben és az óvodákban, in: Siba Balázs – Szabóné László Lilla – Pángyánszky Ágnes (szerk.): *Együtt a hit útján – Gyülekezetpedagógiai kézikönyv*, Kálvin Kiadó, Budapest, 2019, 117. [↑](#footnote-ref-27)
28. Fodorné Nagy Sarolta: *A katechézis kommunikációs problémái*, Kálvin Kiadó, Budapest, 1996., 38. [↑](#footnote-ref-28)
29. Kovács – Mátrai: *Óvodáskorú gyermekek katekézise* …, 117. [↑](#footnote-ref-29)
30. Schweitzer, Friedrich: *Vallás és életút – Vallási fejlődés és keresztyén nevelés gyermek- és ifjúkorban,* Kálvin Kiadó, Budapest, 1999., 187. [↑](#footnote-ref-30)
31. Fodorné: *A katechézis kommunikációs problémái*, 38. [↑](#footnote-ref-31)
32. Schweitzer: *Vallás és életút*, 196. [↑](#footnote-ref-32)
33. Uo., 188. [↑](#footnote-ref-33)
34. Kovács – Mátrai: *Óvodáskorú gyermekek katekézise* …, 118–119. [↑](#footnote-ref-34)
35. Szabóné László Lilla: *A gyermekteológia vizsgálata a kisgyermekes keresztyén családok életében* – *PhD értekezés,* Károli Gáspár Református Egyetem Hittudományi Doktori Iskola, Budapest, 2015, <http://corvina.kre.hu:8080/phd/Szabone_Laszlo_Lilla_Gyermekteologia.pdf>, 117–118. [↑](#footnote-ref-35)
36. Szabóné: *A gyermekteológia vizsgálata a kisgyermekes keresztyén családok életében*, 119. [↑](#footnote-ref-36)
37. Dósa, Zoltán: *A gyermeki világkép metafizikai vonatkozásai és az ultrajelenségek magyarázata,* in: Magiszter 1. évf. 4. sz. 2003. tél,

    <http://epa.niif.hu/03900/03976/00058/pdf/EPA03976_magiszter_2003_4_027-032.pdf>, 2. [↑](#footnote-ref-37)
38. Kodácsy-Simon, Eszter – Szabóné László, Lilla: *Kisgyermek a családban*, in: Siba Balázs – Szabóné László Lilla – Pángyánszky Ágnes (szerk.): *Együtt a hit útján – Gyülekezetpedagógiai kézikönyv*, Kálvin Kiadó, Budapest, 2019, 105. [↑](#footnote-ref-38)
39. Fodorné: *A katechézis kommunikációs problémái*, 103. [↑](#footnote-ref-39)
40. Cole, Michael – Cole, Sheila R.: *Fejlődéslélektan*, Osiris Kiadó, Budapest, 1998, 409. [↑](#footnote-ref-40)
41. Szabóné: *A gyermekteológia vizsgálata…,* 129–131. [↑](#footnote-ref-41)